Żewġt irġiel qed ikunu akkużati li ħatfu Taljana u stuprawha f'karozza f'Pembroke f'Lulju tal-2016 Dalgħodu beda l-ġuri ta’ żewġt irġiel akkużati li stupraw Taljana fl-2016. Il-ġuri mhuwiex miftuħ għall-pubbliku u qed jinstema’ wara l-bibien magħluqa. Iż-żewġt irġiel, min-Niġerja u l-Burkina Faso, qed ikunu akkużati li ħatfu lil mara mill-Bajja ta’ San Ġorġ f’Lulju tal-2016 u ħaduha Pembroke fejn allegatament stuprawha. Huma qed ikunu akkużati bi stupru u li żammew lit-tfajla kontra r-rieda tagħha. Rapporti dwar dan il-każ kienu jgħidu kif il-Pulizija marret Pembroke fejn sabu vettura u fiha kien hemm tfajla tgħajjat għall-ajjut u raġel mingħajr qalziet. Raġel ieħor kien barra l-karozza u telaq jiġri malli lemaħ il-Pulizija.